
Pomponius Mela De Chorographiájának keltezése. A 3. könyv 49. fejezetének vizsgálata

A dolgozat Pomponius Mela De Chorographiájának keltezésével foglalkozik a mű 3. könyvének 49. caputja alapján. Dolgozatom alaptézise, hogy a mára már háttérbe szorult, de korábban domináns elmélet, amely szerint Mela írhatta a De Chorographiát Caligula uralkodása alatt, korántsem helytelen, sőt legalább annyira elfogadható, mint a jelenleg elfogadott elmélet, amely Claudius uralkodási éveire datálja a De Chorographia keletkezését. A kutatás módszere a De Chorographia szövegének filológiai vizsgálata, melynek során újraértékeltem a témára vonatkozó eddigi elméleteket is. A szakirodalmi állítások, az antik források és a De Chorographia szövegének alapján számos, a datálással kapcsolatos elméletet megvizsgáltam. E munka során több szakirodalmi elméletet árnyaltam, vagy megerősítettem, és számos esetben a melai szöveg értelmezésének új aspektusait nyitottam meg. Végeredményként arra jutottam, hogy a De Chorographia 3. könyvének 49. caputja alapján a keltezés időpontja egyelőre nem állapítható meg teljes biztonsággal, ezért a kérdés további vizsgálatokat igényel.



